Βιολογία Κυττάρου
Χρωματίνη – Χρωμοσώματα – Μεσοφασικός Πυρήνας
Διαφάνεια 1 — ΔΟΜΗ ΚΑΙ ΟΡΓΑΝΩΣΗ ΠΥΡΗΝΑ
Σε αυτό το μάθημα θα εξετάσουμε τον τρόπο με τον οποίο είναι οργανωμένο το γενετικό υλικό των ευκαρυωτικών οργανισμών. 

Διαφάνεια 2 — ΔΟΜΗ ΚΑΙ ΟΡΓΑΝΩΣΗ ΠΥΡΗΝΑ
Ο πυρήνας στα ευκαρυωτικά κύτταρα είναι ένα υποκυτταρικό οργανίδιο που περιβάλλεται από διπλή μεμβράνη. Αυτή η περιχαράκωση του πυρήνα εξασφαλίζει μια σχετική απομόνωση και κατά συνέπεια προστασία του γενετικού υλικού. Η επικοινωνία πυρήνα με κυτταρόπλασμα είναι στενά ελεγχόμενη. Ο πυρήνας λοιπόν περιβάλλεται από μία πυρηνική μεμβράνη, η οποία ονομάζεται και πυρηνικός φάκελος. Η δομή του πυρήνα καθορίζεται από πρωτεΐνες που βρίσκονται στο εσωτερικό της και σχηματίζουν τον πυρηνικό σκελετό. Στο εσωτερικό του πυρήνα το γενετικό υλικό εντοπίζεται με τη μορφή της χρωματίνη. Συνοπτικά, η χρωματίνη είναι γενετικό υλικό το οποίο τυλίγεται γύρω από πρωτεΐνες που ονομάζονται ιστόνες. Στην εικόνα αυτό που βλέπετε είναι η μορφολογία ενός πυρήνα. Και μέσα μπορούμε να δούμε μια περιοχή η οποία έχει έντονο σκούρο χρώμα και είναι η θέση όπου γίνεται η σύνθεση των ριβοσωμικών RNA. Το υγρό, το διάλυμα μέσα στο οποίο βρίσκεται η χρωματίνη, ονομάζεται πυρηνόπλασμα. Στο πυρηνόπλασμα θα βρούμε όλα τα ένζυμα που είναι απαραίτητα για την αντιγραφή, τις RNA πολυμεράσες και μεταγραφικούς παράγοντες.

Διαφάνεια 3 — ΧΡΩΜΑΤΙΝΗ-ΧΡΩΜΟΣΩΜΑ
Ακόμα πιο δραματική μεταβολή στη δομή του γενετικού υλικού, της χρωματίνης, παρατηρείται όταν ένα κύτταρο προετοιμάζεται να διαιρεθεί. Έτσι, ενώ γενικά όταν το κύτταρο βρίσκεται στη μεσόφαση, δηλαδή δεν διαιρείται, τότε η χρωματίνη βρίσκεται σε μια ανοιχτή μορφή μέσα στον πυρήνα, όταν ετοιμάζεται να διαιρεθεί και να μοιράσει το γενετικό του υλικό στα δύο θυγατρικά κύτταρα, τότε η χρωματίνη συσπειρώνεται στο μέγιστο βαθμό. Αυτό είναι ένα γενικότερο χαρακτηριστικό της χρωματίνης, ότι ανάλογα με τις συνθήκες και τις απαιτήσεις της λειτουργίας του κυττάρου, μπορεί να συσπειρώνεται και να αποσυσπειρώνεται. Είναι μια αντιστρεπτή διαδικασία. Και ο γενικός κανόνας είναι ότι όταν βρίσκεται σε συσπειρωμένη μορφή, τότε τα γονίδια δεν εκφράζονται, ενώ όταν βρίσκεται αποσυσπειρωμένη, τα γονίδια μπορούν δυνητικά να εκφραστούν.

Διαφάνεια 4 — ΧΡΩΜΟΣΩΜΑ
Έτσι, όταν το κύτταρο ετοιμάζεται για κυτταρική διαίρεση, η χρωματίνη συμπυκνώνεται και παίρνει τη μορφή των χρωμοσωμάτων· στους ανθρώπους, 23 ζεύγη χρωμοσωμάτων. Σε κάθε χρωμόσωμα μπορούμε να διακρίνουμε τις δύο αδελφές χρωματίδες, που είναι ενωμένες σε κάποιο σημείο κατά μήκος τους, και αυτό το σημείο ονομάζεται κεντρομερίδιο. Στο κεντρομερίδιο υπάρχουν πρωτεΐνες οι οποίες αγκαλιάζουν τις δύο αδελφές χρωματίδες και τις κρατούν κοντά (αλλά όχι ενωμένες). 
Έτσι, από την επαφή των αδελφών χρωματίδων στη θέση του κεντρομεριδίου προκύπτουν δύο βραχίονες σε κάθε αδελφή χρωματίδα. Κάθε χρωμόσωμα λοιπόν έχει τέσσερις βραχίονες. Το ζεύγος των πιο κοντών βραχιόνων χαρακτηρίζεται με το γράμμα p, ενώ το ζεύγος των πιο μακρών βραχιόνων χαρακτηρίζεται με το γράμμα q. Επιπλέον, στα άκρα των αδελφών χρωματίδων εντοπίζονται οι αλληλουχίες των τελομεριδίων ή τελομερών.

Διαφάνεια 5 — ΤΕΛΟΜΕΡΗ
Τα τελομερή είναι επαναλαμβανόμενες αλληλουχίες που, εκτός από απαραίτητες για την πλήρη αντιγραφή των άκρων των χρωμοσωμάτων, προστατεύουν επιπλέον τα άκρα από νουκλεάσες, από ένζυμα τα οποία αναγνωρίζουν τα άκρα του γενετικού υλικού και αφαιρούν σταδιακά νουκλεοτίδια. Τα τελομερή όμως έχουν τέτοια αλληλουχία που εμποδίζει τη δράση των νουκλεασών. 
Διαφάνεια 6 — ΤΕΛΟΜΕΡΗ
Για την ακρίβεια, το μονόκλωνο άκρο σε κάθε τελομερές, αναδιπλώνεται με τη βοήθεια ειδικών πρωτεϊνικών παραγόντων και μπαίνει ανάμεσα στις 2 αλυσίδες του δίκλωνου τμήματος του τελομερούς, σχηματίζοντας δομές τρίκλωνου DNA.
Διαφάνεια 7 — ΤΕΛΟΜΕΡΗ
Επιπλέον, στα τελομερή προσδένονται πρωτεϊνικοί παράγοντες που εμποδίζουν τη σύντηξη γειτονικών χρωμοσωμάτων. Υπενθυμίζω ότι τμήματα DNA μπορούν να ενωθούν μεταξύ τους με τη δράση των λιγασών. Οι λιγάσες θα μπορούσαν να αναγνωρίσουν τα άκρα δύο χρωμοσωμάτων, να τα ενώσουν και έτσι να προκύψει ένα υβριδικό χρωμόσωμα, το οποίο όμως θα δημιουργούσε προβλήματα στη διαδικασία της διαίρεσης του κυττάρου. Η αλληλουχία λοιπόν των τελομερών προστατεύει από σύντηξη δύο διαφορετικών χρωμοσωμάτων ή και, στην περίπτωση μεγάλων χρωμοσωμάτων, από τη δυνατότητα να γίνει κυκλοποίηση, να ενωθούν δηλαδή τα τελομερή του ίδιου χρωμοσώματος.
Διαφάνεια 8 — ΧΡΩΜΟΣΩΜΑ
Επίσης, όλα τα χρωμοσώματα διαθέτουν τουλάχιστον μία θέση έναρξης αντιγραφής. Εκεί, η μεγάλη αναλογία αδενίνης-θυμίνης ευνοεί την έναρξη της διαδικασίας. Συνοπτικά, κάθε χρωμόσωμα έχει τρία χαρακτηριστικά: θέση έναρξης αντιγραφής, κεντρομερίδιο ή κεντρομερές, τελομερίδια ή τελομερή. Ένα κεντρομερίδιο, δύο τελομερή και τουλάχιστον μία θέση έναρξης της αντιγραφής.

Διαφάνεια 9 — ΚΑΡΥΟΤΥΠΟΣ
Για να μπορέσουμε να μελετήσουμε τη δομή των χρωμοσωμάτων, στην ουσία για να δούμε αν ο αριθμός τους και τα τμήματα του κάθε χρωμοσώματος είναι τα φυσιολογικά, φτιάχνουμε καρυότυπο. Καρυότυπος είναι η κατάταξη των χρωμοσωμάτων σε ζεύγη, σε σειρά μειούμενου μεγέθους. Τα φυλετικά χρωμοσώματα δεν μπαίνουν σε αυτή τη σειρά μειούμενου μεγέθους, αλλά τοποθετούνται στο τέλος του καρυότυπου. Για παράδειγμα, στην εικόνα βλέπουμε τον καρυότυπο ενός φυσιολογικού αρσενικού ατόμου. Έτσι έχουμε τα ζεύγη από το 1 ως το 22, το 22 είναι και το μικρότερο προφανώς ζεύγος χρωμοσωμάτων, και κάτω από αυτά το Χ και Υ χρωμόσωμα του ατόμου. Η εικόνα που παίρνουμε μέσα στο κύτταρο, προφανώς δεν είναι τόσο τακτική, μοιάζει με αυτή στο κάτω δεξί μέρος της εικόνας, όπου τα χρωμοσώματα είναι ανακατεμένα μεταξύ τους.

Διαφάνεια 10
Για την οπτικοποίηση των χρωμοσωμάτων χρησιμοποιούνται διάφορες χρωστικές και η πιο κλασική χρωστική είναι η χρωστική Giemsa. Στη χρωστική αυτή βασίζεται η εμφάνιση ζωνών κατά μήκος του χρωμοσώματος, ζώνες οι οποίες έχουν και διαγνωστική αξία. Υπάρχει δηλαδή ένα συγκεκριμένο πρότυπο ζώνωσης σε κάθε χρωμόσωμα, με μικρές παραλλαγές μεταξύ των ατόμων.

Διαφάνεια 11
Τώρα πια έχουν αναπτυχθεί πολύ πιο εξειδικευμένες χρωστικές, οι οποίες βασίζονται σε μοναδικές αλληλουχίες για κάθε ζεύγος χρωμοσωμάτων, με αποτέλεσμα να μπορεί να γίνει πολύ πιο γρήγορα ο καρυότυπος και επίσης να εντοπιστούν ανταλλαγές τμημάτων χρωμοσωμάτων, μεταξύ ενός χρωμοσώματος και ενός άλλου. Έτσι, σε αυτή την τεχνική, κάθε ζεύγος χρωμοσωμάτων, όπως βλέπετε στην εικόνα, έχει ένα διαφορετικό χρώμα.

Διαφάνεια 12 — ΧΡΩΜΟΣΩΜΙΚΕΣ ΑΝΩΜΑΛΙΕΣ - Αριθμητικές
Όπως ήδη αναφέρθηκε, ο καρυότυπος ως στόχο έχει να εντοπίσει εάν τα χρωμοσώματα βρίσκονται στον σωστό αριθμό και αν η δομή τους είναι η φυσιολογική. Όταν κάτι από αυτά δεν ισχύει, λέμε ότι εμφανίζονται χρωμοσωμικές ανωμαλίες. Τις χρωμοσωμικές ανωμαλίες τις διακρίνουμε σε αριθμητικές και δομικές. Έτσι, μια αριθμητική ανωμαλία είναι π.χ. η τρισωμία 21. Δείτε στην εικόνα αριστερά, ακολουθήστε την αρίθμηση μέχρι το 21ο χρωμόσωμα. Εδώ, αντί να εμφανίζονται δύο χρωμοσώματα, υπάρχουν τρία. Ενώ στην εικόνα δεξιά, υπάρχει μόνο ένα φυλετικό χρωμόσωμα (μονοσωμία ΧΟ, Σύνδρομο Turner).

Διαφάνεια 13 — ΧΡΩΜΟΣΩΜΙΚΕΣ ΑΝΩΜΑΛΙΕΣ - Αριθμητικές
Οι αριθμητικές χρωμοσωμικές ανωμαλίες μπορεί να είναι πολύ πιο δραματικές από απλώς μία τρισωμία ή μία μονοσωμία. Και στην εικόνα έχουμε ένα παράδειγμα όπου είναι τριπλοειδικά όλα τα χρωμοσώματα. Το σύνολο εμφανίζει τριπλοειδία. Προφανώς αυτό δεν είναι συμβατό με τη ζωή και εμφανίζεται είτε σε αποβολές είτε σε καρκινικά κύτταρα.

Διαφάνεια 14 — ΧΡΩΜΟΣΩΜΙΚΕΣ ΑΝΩΜΑΛΙΕΣ - Δομικές
Στις δομικές χρωμοσωμικές ανωμαλίες, ο αριθμός των χρωμοσωμάτων είναι φυσιολογικός, αλλά έχει τροποποιηθεί η δομή κάποιων χρωμοσωμάτων. Παράδειγμα δομικής χρωμοσωμικής ανωμαλίας είναι η μετατόπιση. Στην εικόνα υπάρχει μετατόπιση μεταξύ των χρωμοσωμάτων 3 και 9. Ένα τμήμα από το μακρό σκέλος του χρωμοσώματος 3 έχει ανταλλαχθεί με ένα τμήμα από το μακρό σκέλος του χρωμοσώματος 9. Είναι μία μετατόπιση που ονομάζεται 3q:9q.

Διαφάνεια 15 — ΧΡΩΜΟΣΩΜΙΚΕΣ ΑΝΩΜΑΛΙΕΣ - Δομικές
Σε αυτές τις αμοιβαίες μετατοπίσεις δημιουργούνται υβριδικά χρωμοσώματα που φέρουν τμήματα από δύο άλλα χρωμοσώματα. Το παράδειγμα στην εικόνα είναι η μετατόπιση 7q:21q και εν προκειμένω έχουμε μία ισοζυγισμένη μετατόπιση, δηλαδή στον καρυότυπο υπάρχουν δύο υβριδικά χρωμοσώματα: ένα που προκύπτει από το βραχύ σκέλος του 7 και το μακρό του 21 και ένα, αντίστροφα, που προκύπτει από το βραχύ σκέλος του 21 και το μακρό του 7. Το τελικό αποτέλεσμα είναι ότι στο κύτταρο υπάρχει το σύνολο του γενετικού υλικού. Όμως, θα μπορούσε σε μια επόμενη γενιά η μετατόπιση να μην είναι ισοζυγισμένη και να οδηγήσει σε χρωμοσωμικές ανωμαλίες που εκδηλώνονται φαινοτυπικά.

Διαφάνεια 16 — ΧΡΩΜΑΤΙΝΗ
Ας επιστρέψουμε τώρα στον μεσοφασικό πυρήνα, τον πυρήνα του κυττάρου που δεν βρίσκεται σε διαδικασία διαίρεσης. Κι εδώ το γενετικό υλικό δεν σχηματίζει εμφανή χρωμοσώματα. Το γενετικό υλικό, η χρωματίνη, προκύπτει από την ένωση DNA με πρωτεΐνες. Και η χρωματίνη εμφανίζεται ως ετεροχρωματίνη και ευχρωματίνη. Η ετεροχρωματίνη είναι πιο συμπυκνωμένη. Η ευχρωματίνη είναι πιο αραιή, λιγότερο συμπυκνωμένη. Η ετεροχρωματίνη είναι τμήματα του γενετικού υλικού που δεν εκφράζονται. Η ευχρωματίνη είναι τμήματα του γενετικού υλικού που μπορούν δυνητικά, όχι υποχρεωτικά, να εκφραστούν. Η ετεροχρωματίνη, το μη εκφραζόμενο τμήμα του γενετικού υλικού, ανάλογα με τον τύπο του κυττάρου διακρίνεται σε θεμελιώδη και περιστασιακή. Θεμελιώδης είναι εκείνα τα τμήματα του γενετικού υλικού που δεν εκφράζονται ποτέ στον συγκεκριμένο κυτταρικό τύπο, ενώ περιστασιακή είναι τμήματα της χρωματίνης τα οποία συσπειρώνονται και αποσυσπειρώνονται ανάλογα με τις ανάγκες που πρέπει να καλύψει το κύτταρο. Ανάλογα με τις συνθήκες, η ετεροχρωματίνη μετατρέπεται σε ευχρωματίνη και αντίστροφα.
Διαφάνεια 17 — ΕΞΙΣΩΣΗ ΓΟΝΙΔΙΑΚΗΣ ΔΟΣΗΣ - ΣΩΜΑΤΙΟ BARR
Πλήρης συμπύκνωση της χρωματίνης σε πλήρως ανενεργή ετεροχρωματίνη παρατηρείται και σε μεσοφασικούς πυρήνες. Τέτοιο παράδειγμα αποτελεί το ένα από τα δύο Χ χρωμοσώματα στα θηλυκά άτομα. Στα θηλυκά λοιπόν άτομα, που υπάρχουν δύο Χ χρωμοσώματα, το ένα από τα δύο απενεργοποιείται τυχαία σε κάθε κύτταρο. Έτσι τελικά, τόσο στα αρσενικά όσο και στα θηλυκά άτομα, σε κάθε κύτταρο υπάρχει ένα λειτουργικό Χ χρωμόσωμα. Το δεύτερο Χ χρωμόσωμα, σχεδόν σε όλο του το μήκος, είναι πλήρως συμπυκνωμένο ως ετεροχρωματίνη και ονομάζεται σωμάτιο Barr. Το σωμάτιο Barr το εντοπίζουμε στον πυρήνα, δείτε στην εικόνα δεξιά πάνω, ως μία πολύ έντονα βαμμένη περιοχή στο εσωτερικό του πυρήνα, η οποία ακουμπάει πάνω στην πυρηνική μεμβράνη. Στα λευκά αιμοσφαίρια μπορούμε να το εντοπίσουμε, τουλάχιστον σε κάποια από αυτά, ως ένα μικρό λοβό στην άκρη των λοβών του πυρήνα. Στην εικόνα κάτω θα δείτε το σωμάτιο Barr ακριβώς στο κέντρο του πυρήνα σαν μια μικρή σφαίρα.

Διαφάνεια 18 — ΧΡΩΜΑΤΙΝΗ
Στη χρωματίνη συναντούμε DNA, ιστόνες και μη ιστόνες. Μη ιστόνες είναι, για παράδειγμα, οι μεταγραφικοί παράγοντες, οι πρωτεΐνες που χρησιμοποιούνται για τη μεταγραφή της γενετικής πληροφορίας. Οι ιστόνες είναι πρωτεΐνες που αλληλεπιδρούν άμεσα με το DNA και έχουν δομικό ρόλο. Σε εικόνα ηλεκτρονικού μικροσκοπίου, όπως αυτή που βλέπουμε στην εικόνα, η χρωματίνη εμφανίζει μια δομή σαν κομπολόι όπου εμφανίζονται ευθύγραμμα τμήματα και ανάμεσά τους σφαιρικές δομές. Για να δούμε τι είναι στην πραγματικότητα αυτές οι δύο δομές. 

Διαφάνεια 19 — ΙΣΤΟΝΕΣ-ΝΟΥΚΛΕΟΣΩΜΑ
Οι σφαιρικές δομές στη χρωματίνη ονομάζονται νουκλεοσώματα. Τα νουκλεοσώματα προκύπτουν από την αλληλεπίδραση πρωτεϊνών με το DNA. Κάθε νουκλεόσωμα αποτελείται από έναν πυρήνα 8 ιστονών και γύρω του τυλίγονται 146 ζεύγη βάσεων. Για να γίνει αυτή η αλληλεπίδραση, οι ιστόνες αλληλεπιδρούν με δεσμούς άλατος με τα μόρια του DNA. Το DNA έχει αρνητικό φορτίο, ενώ οι ιστόνες είναι πλούσιες σε βασικά αμινοξέα και εξελικτικά είναι πολύ συντηρημένα μόρια. Έχουν αλλάξει πολύ λίγο κατά την εξέλιξη των ευκαρυωτών, καθώς η λειτουργία τους είναι τόσο κεντρική στη ζωή. Τα ευθύγραμμα τμήματα αποτελούνται από DNA που ονομάζεται συνδετικό.

Διαφάνεια 20 — ΜΕΤΑ-ΜΕΤΑΦΡΑΣΤΙΚΕΣ ΤΡΟΠΟΠΟΙΗΣΕΙΣ ΙΣΤΟΝΩΝ
Η βασική λοιπόν δομή του νουκλεοσώματος είναι στο εσωτερικό οι 8 ιστόνες και γύρω τυλιγμένα τα 146 ζεύγη βάσεων του DNA. Η αλληλεπίδραση των ιστονών με το DNA επηρεάζεται από άλλους παράγοντες που τροποποιούν τη χημική δομή των ιστονών. Οι ιστόνες, όπως είπαμε, για να συνδεθούν με το DNA πρέπει να έχουν θετικό φορτίο. Αν αυτό το θετικό φορτίο ακυρωθεί, τότε οι ιστόνες δεν μπορούν να αλληλεπιδράσουν πια με το DNA. Και αυτό γίνεται με την προσθήκη ακετυλομάδων που είναι αρνητικά φορτισμένες, τα αρνητικά φορτία των ακετυλομάδων εξουδετερώνουν τα θετικά φορτία των αμινοξέων των ιστονών και η ιστόνη ξετυλίγεται από το DNA. Δεν έχουμε πια τη δομή του νουκλεοσώματος.
Αντίστοιχη δράση, δηλαδή ακύρωση της αλληλεπίδρασης των ιστονών με το DNA, προκαλεί η φωσφορυλίωση των ιστονών. Ξετυλίγει, με άλλα λόγια, το νουκλεόσωμα. Υπάρχουν πολλές τροποποιήσεις· στην εικόνα, εκτός από την ακετυλίωση και τη φωσφορυλίωση, φαίνονται ακόμα τρεις. Κάποιες από αυτές εμποδίζουν την αλληλεπίδραση ιστόνης-DNA, ενώ άλλες την κάνουν πιο ισχυρή. Για παράδειγμα, η μεθυλίωση αυξάνει την ικανότητα των ιστονών να συνδεθούν με το DNA, ενώ η ουβικουιτινυλίωση αυξάνει την πιθανότητα να υποστούν πρωτεόλυση, να καταστραφούν στο εσωτερικό του κυττάρου. Το σημαντικό είναι ότι η αλληλεπίδραση ιστονών στη χρωματίνη δεν είναι στατική. Υπάρχουν διαδικασίες, μηχανισμοί που μειώνουν την αλληλεπίδραση ιστονών με DNA, ενώ άλλες διαδικασίες, όπως οι μεθυλιώσεις των ιστονών, αυξάνουν την αλληλεπίδραση των ιστονών με το DNA. Η ακετυλίωση, λοιπόν, και η φωσφορυλίωση οδηγούν σε παραγωγή ευχρωματίνης, ενώ η μεθυλίωση ενισχύει τη διαδικασία παραγωγής ετεροχρωματίνης.

Διαφάνεια 21-Η Μεθυλίωση του DNA Επηρεάζει τη Γονιδιακή Έκφραση
Η γονιδιακή έκφραση επηρεάζεται και από χημικές τροποποιήσεις του ίδιου του DNA. Έτσι, η προσθήκη μεθυλομάδων σε κυτοσίνες, κάνει πιο δύσκολη την πρόσδεση της RNA πολυμεράσης κι έτσι μειώνει ή και παρεμποδίζει την έναρξη της μεταγραφής. Οι μεθυλιώσεις αυτές γίνονται συνήθως σε σημεία του υποκινητή και του ενισχυτή ενός γονιδίου όπου η κυτοσίνη ακολουθείται από γουανίνη (CpG, όπου p ο φωσφοδιεστερικός δεσμός μεταξύ C και G) κι επιπλέον υπάρχουν πολλά τέτοια ζεύγη CpG (CpG islands).

Διαφάνεια 22- Επιγενετικοί Μηχανισμοί Ελέγχου Γονιδιακής Έκφρασης
Συνοπτικά, η γονιδιακή έκφραση επηρεάζεται από επιγενετικές μεταβολές που αφορούν τη δομή του DNA και όχι την αλληλουχία των βάσεων στο μόριό του. Οι επιγενετικές τροποποιήσεις δεν αλλάζουν την πληροφορία που περιέχει το DNA, αλλά τον βαθμό έκφρασης αυτής της πληροφορίας. Οι μεταβολές αυτές προκαλούνται με επιγενετικούς μηχανισμούς, όπως είναι η μεθυλίωση του DNA (μου μειώνει γενικά τη μεταγραφή) και η ακετυλίωση των ιστονών (που αυξάνει γενικά τη μεταγραφή).

Διαφάνεια 23 — ΠΥΡΗΝΙΣΚΟΣ
Στον πυρήνα, υπάρχουν περιοχές χρωματίνης που είναι πλήρως αποσυσπειρωμένες. Τέτοιο παράδειγμα στα περισσότερα κύτταρα αποτελεί ο πυρηνίσκος. Ο πυρηνίσκος είναι τα τμήματα της χρωματίνης που κωδικοποιούν ριβοσωμικά RNA. Και στα κύτταρα που πρέπει να έχουν πολλά ριβοσώματα, οι περιοχές αυτές εκφράζονται έντονα και είναι πλήρως αποσυσπειρωμένες. Είναι η πιο ανοιχτή μορφή χρωματίνης που μπορούμε να παρατηρήσουμε σε αυτούς τους πυρήνες.

Διαφάνεια 24 — ΠΥΡΗΝΙΚΗ ΜΕΜΒΡΑΝΗ - ΠΥΡΗΝΙΚΟ ΕΛΑΣΜΑ
Όπως ήδη αναφέρθηκε, στα ευκαρυωτικά κύτταρα το γενετικό υλικό βρίσκεται στο εσωτερικό ενός υποκυτταρικού οργανιδίου, του πυρήνα, που καλύπτεται από διπλή μεμβράνη, την πυρηνική μεμβράνη. Στο εσωτερικό αυτής της διπλής μεμβράνης, που στην ουσία αποτελείται από φωσφολιπίδια και κάποιες πρωτεΐνες, συναντούμε το πυρηνικό έλασμα. Το πυρηνικό έλασμα αποτελείται από πρωτεΐνες που ονομάζονται πυρηνικές λαμίνες. Αυτές οι πρωτεΐνες διασυνδέονται μεταξύ τους σχηματίζοντας ένα δισδιάστατο πλέγμα. Το πυρηνικό έλασμα αποδιατάσσεται όταν ξεκινά η μίτωση κι επανασχηματίζεται με την ολοκλήρωσή της.

Διαφάνεια 25 — ΠΥΡΗΝΙΚΟΙ ΠΟΡΟΙ
Καθώς όμως μόρια πρέπει να μπουν ή να βγουν από τον πυρήνα, η πυρηνική μεμβράνη εμφανίζει κενά, σημεία όπου το κυτταρόπλασμα επικοινωνεί με το εσωτερικό του πυρήνα, το πυρηνόπλασμα. Παραδείγματα μορίων τα οποία πρέπει να μετακινηθούν είναι, π.χ., ένζυμα τα οποία συντίθενται στο κυτταρόπλασμα αλλά λειτουργούν στον πυρήνα: η DNA πολυμεράση ή η RNA πολυμεράση. Αντίστροφα, μόρια που πρέπει να βγουν από τον πυρήνα στο κυτταρόπλασμα είναι προφανώς οι διάφοροι τύποι RNA: αγγελιοφόρο, μεταφορικό, ριβοσωμικό RNA. Η είσοδος και η έξοδος μορίων όμως πρέπει να είναι καλά ελεγχόμενη ώστε αφενός να εκτελούνται σωστά λειτουργίες όπως η αντιγραφή ή η μεταγραφή ή οι επιγενετικές τροποποιήσεις αλλά παράλληλα κι αφετέρου να διασφαλίζεται ότι το γενετικό υλικό είναι απομονωμένο, προστατευμένο όσο γίνεται από εξωγενείς παράγοντες. Έτσι, οι πυρηνικοί πόροι δεν είναι απλώς οπές στην πυρηνική μεμβράνη. Καλύπτονται από μία σειρά πρωτεϊνών, το σύμπλεγμα του πυρηνικού πόρου, και αυτές οι πρωτεΐνες λειτουργούν ως φύλακες που ελέγχουν την είσοδο και την έξοδο μορίων από τον πυρήνα.

Διαφάνεια 26 — ΣΥΜΠΛΕΓΜΑ ΠΥΡΗΝΙΚΟΥ ΠΟΡΟΥ - ΝΟΥΚΛΕΟΠΟΡΙΝΕΣ
Το σύμπλεγμα του πυρηνικού πόρου είναι μια αρκετά περίπλοκη δομή, τόσο από την πλευρά του κυτταροπλάσματος όσο και από την πλευρά του πυρηνοπλάσματος. Αυτή η περίπλοκη πρωτεϊνική δομή εξασφαλίζει ότι μόνο συγκεκριμένα μόρια μπορούν να διασχίσουν τους πυρηνικούς πόρους. Στη δομή του πυρηνικού πόρου κεντρική θέση κατέχουν πρωτεΐνες που ονομάζονται νουκλεοπορίνες. Πρωτεΐνες οι οποίες σχηματίζουν ένα πρωτεϊνικό πλέγμα που γεμίζει τον πυρηνικό πόρο.

Διαφάνεια 27 — ΕΠΙΛΕΚΤΙΚΗ ΔΙΑΜΕΤΑΚΙΝΗΣΗ
Από την αρκετά περίπλοκη διαδικασία με την οποία γίνεται η επιλογή και η μετακίνηση μορίων δια των πυρηνικών πόρων, να σημειώσουμε μόνο ότι: για την είσοδο μιας πρωτεΐνης που συντίθεται στο κυτταρόπλασμα αλλά λειτουργεί στον πυρήνα απαιτείται η ύπαρξη μιας αμινοξικής αλληλουχίας στην πρωτεΐνη αυτή που ονομάζεται σήμα πυρηνικής τοποθέτησης, σήμα που μεταφέρει την πρωτεΐνη στον πυρήνα. Αυτή η αμινοξική αλληλουχία της προς μεταφορά πρωτεΐνης γίνεται αντιληπτή από άλλες πρωτεΐνες που ονομάζονται ιμπορτίνες και οι πρωτεΐνες αυτές εξασφαλίζουν την αναγνώριση της πρωτεΐνης-φορτίου από το σύμπλεγμα του πυρηνικού πόρου. Η όλη διαδικασία ολοκληρώνεται με την έξοδο της ιμπορτίνης από τον πυρήνα, αφού παραδώσει το φορτίο, και αυτή η διαδικασία απαιτεί τη δαπάνη ενέργειας με τη μορφή GTP.
